ควันหลงวัน ‘การพนันไทย’
ดัชนีจะแกว่งตัวในกรอบ 1,600-1,650 จุดต่อไปอีกนาน เพราะทุกคนคอยเงี่ยหูฟังข่าวร้ายตลอดเวลา จนเกิดอาการวิตกจริตไงล่ะคะ
ดัชนีจะแกว่งตัวในกรอบ 1,600-1,650 จุดต่อไปอีกนาน เพราะทุกคนคอยเงี่ยหูฟังข่าวร้ายตลอดเวลา จนเกิดอาการวิตกจริตไงล่ะคะ
6 ธ.ค. 2564

*ดูเหมือนเรื่องราวในตลาดหุ้นจะเรื่อย ๆ มาเรียง ๆ และออกไปในทางร้ายนิด ๆ ดีนิดหน่อย เลยส่งผลให้หุ้นใหญ่ตกอยู่ในสภาวะ “กลืนไม่เข้า คายไม่ออก” และถูกขายออกมาเป็นระลอกตามกระแสข่าวที่ออกมาในแต่ละวัน ซึ่งเป็นประเด็นที่ทำให้กูรูในตลาดหุ้นเชื่อว่า ดัชนีจะแกว่งตัวในกรอบ 1,600-1,650 จุดต่อไปอีกนาน เพราะทุกคนคอยเงี่ยหูฟังข่าวร้ายตลอดเวลา จนเกิดอาการวิตกจริตไงล่ะคะ
*ฉะนั้นอย่าได้แปลกใจที่วันศุกร์เห็นดัชนีแกว่งตัวทั้งในแดนบวก และแดนลบในกรอบแคบ ๆ ก่อนจะลงเอยด้วยการปิดที่ระดับ 1,588.19 จุด ลบไป 3.65 จุด ด้วยมูลค่าการซื้อขาย 5.51 หมื่นล้านบาท พร้อมกับแสดงอาการอืดเป็นเรือเกลือ มันกลายเป็นช็อตที่ทำให้ “โมนิก้า” เลือกที่จะพูดถึงควันหลงวัน “การพนันไทย” เมื่อสัปดาห์ก่อนขึ้นมาทันที เพราะเป็นเรื่องที่เกี่ยวพันกับตลาดหุ้นไทยในทางอ้อม และเป็นช็อตที่ทำให้ขาเผือกตาลุกวาวขึ้นมาทันทีเจ้าค่ะ
*โดยเฉพาะการที่รัฐบาลเรียกฝ่ายต่าง ๆ มาประชุมหาลือเพื่อทำคาสิโน พร้อมกับเรียกผู้ช่ำชองเข้ามาเป็นกรรมการในชุดที่ศึกษาการเปิดบ่อนถูกกฎหมาย มันเป็นช็อตที่กระตุ้นอารมณ์คนทั่วไปได้เป็นอย่างดี และยังทำให้ธุรกิจต่าง ๆ ที่เกี่ยวข้องกับการพนันยุคใหม่กระดี๊กระด๊ากันออกนอกหน้า (สองสามปีที่ผ่านมาเราเคยเห็นคนที่จะออกเหรียญไปใช้ในบ่อนกันมาแล้ว) นะจะบอกให้
*ที่สำคัญคือ การเปิดบ่อนถูกกฎหมายจะทำสำเร็จหรือไม่..ก็ไม่ซีเรียสแต่อย่างใด เพราะอย่างน้อยก็ทำให้รู้ว่า ประเทศไทยจะเดินไปตรงไหนในอนาคต ผนวกกับที่ผ่านมาก็มีการเรียกร้องให้เปิดบ่อนเป็นทุนเดิมอยู่แล้ว “โมนิก้า” เลยมองว่า เรื่องนี้ไม่มีอะไรต้องเสีย! และอาจเป็นบันไดที่นำไปสู่การทำหวยออนไลน์ และทำล็อตเตอรี่ออนไลน์ ซึ่งจะเป็นการพลิกโฉมประเทศไทยอย่างมีนัยสำคัญนะออเจ้า
*ประกอบกับในวันเดียวกันก็มีการพูดถึงล็อตเตอรี่ที่จำหน่ายอยู่ในท้องตลาดขายเกินราคา พร้อมกับมีการปะทะคารมกันอย่างดุเดือนกับ ผอ.กองสลากฯ พร้อมกับยอมรับเสียงอ่อย ๆ ว่า จนปัญญาที่จะแก้ไขปัญหาตรงนี้ให้เสร็จอย่างบูรณาการ จึงเหมือนเป็นตัวเร่งให้ทุกฝ่ายหันมามองเรื่องออนไลน์กันมากขึ้น “โมนิก้า” ถึงเชื่อเหลือเกินว่า คนส่วนใหญ่ของประเทศเอาด้วยกับแนวทางดังกล่าวพะยะค่ะ
*วันนี้จึงต้องยอมรับกันเสียทีว่า แนวทางการแก้ปัญหาแบบเดิม ๆ เดินมาถึงทางตันแล้วจริง ๆ และการฉีกแนวไปทำในทางเลือกใหม่ ๆ น่าจะเป็นทางออกที่ดีสุดสำหรับกรณีนี้ “โมนิก้า” จึงอยากให้ทุกคนเปิดใจยอมรับความจริงเสียทีว่า “ผลได้” มีมากกว่า “ผลเสีย” อย่างแน่นอน โดยเฉพาะข้อครหาเกี่ยวกับผลประโยชน์ที่ตกอยู่กับพวกคนมีสีที่มีมาอย่างยาวนาน น่าจะได้รับการสะสางในคราวเดียวกันเลยเจ้าค่ะ
*สถานการณ์เรื่องเสี่ยงโชคในวันนั้นทำท่าจะจบลงตามปกติ แต่กลายเป็นว่า ตอนหัวค่ำ ธปท. กับ ก.ล.ต. ดันออกประกาศเตือนเกี่ยวกับการออก ICO เพื่อนำมาใช้ชำระสินค้า และบริการที่เกี่ยวข้องต่าง ๆ พร้อมกับแบะท่าไม่ยอมรับอย่างชัดเจนแบบนี้ “โมนิก้า” มองเป็นเรื่องที่โบราณคร่ำครึเกินไปหน่อยมั้ง! เพราะของมันเห็นกันอยู่แล้วว่า โลกการเงินยุคใหม่มาทางนี้กันทั้งนั้น..พ่อมหาจำเริญจะฝืนกระแสไปทำไมล่ะคะ
*ประเด็นนี้ทำให้ “โมนิก้า” สงสัยเหลือเกินว่า ผู้คุมกฎกลัวอะไร จน..ขึ้นสมอง? เพราะถ้าย้อนกลับไปดูกฎระเบียบ และเครื่องมือในการตรวจสอบ ก็เอื้ออำนวยให้ทุกคนเข้ามาอยู่ในระบบที่ถูกต้อง และไม่ต้องกังวลว่า การเทรดเหรียญต่าง ๆ จะเป็นการพนัน เพราะในช่วง 20-30 ปีที่ผ่านมา ตลาดหุ้นก็โดนกล่าวหามาตลอดว่า “แหล่งการพนัน” และวันนี้ก็ยังมีคำพูดดังกล่าวหลุดออกมาให้เห็นเป็นประจำนะจ๊ะ
*ด้วยเหตุนี้ถึงทำให้ “โมนิก้า” มองว่า การเดินสายให้ความรู้กับประชาชนอย่างเข้มข้น พร้อมกับเปิดเกมรุกเกี่ยวกับข่าวสารอย่างหนักหน่วง น่าจะช่วยยกระดับความเข้าใจเกี่ยวกับการลงทุนใน ICO ได้ดีขึ้น น้องโมถึงอยากให้ทางการเลิกปอดแหกในเรื่องที่ไม่เป็นเรื่องสักที และเอาเวลาที่ยุ่งกับการเปิดงานมาส่งเสริมผู้คน เพื่อให้เข้ามาอยู่ในระบบที่ควบคุมได้ดีกว่ามั้ง!..รักนะ ถึงบอก..จุ๊บ จุ๊บ!